Almatıdağı Soqpaqbaev atındağı mektepten Soqpaqbaev esimi alınıp tastaldı, - dep habarlaydı Abay-aqparat "Egemen Qazaqstan" basılımına silteme jasap. Atalğan gazetke belgili ğalım Sağatbek Medeubekwlı «Mektebimizge Berdibek Soqpaqbaev esimin qaytarıñızdar!..» attı maqala jazğan. Biz sol materialdı jariyalay otırıp, Almatı qalalıq Bilim basqarmasınan osı oqu jılınan bastap, qatelikti tüzep, qazaqtıñ klassik jazuşı atındağı mektepke qaytadan jazuşınıñ esimin berudi oqırmandar atınan talap etemiz. Bwl mäsele aldağı uaqıtta Abai.kz aqparattıq portalınıñ bastı nazarında bolatının eskertemiz.
Abai.kz aqparattıq portalı
«Mektebimizge Berdibek Soqpaqbaev esimin qaytarıñızdar!..»
1992 jılı qazirgi Tausamalı, bwrınğı Kamenka auılında twñğış qazaq mektebi esik aştı. Bwl igi iske wltın süygen biraz patriot azamattar bir kisidey atsalıstı.
1993 jılı 1 qırküyekte, alğaşqı qoñırauda mektepke balalar ädebietiniñ klassigi, äygili jazuşı Berdibek Soqpaqbaevtıñ esimi berilgeni turalı şeşim oqıldı. Oğan mekteptiñ aşılu saltanatına qatısqan sol kezdegi auıl keñesiniñ törağası Mädeniet Tastanbekwlı Kärkenov (qazir audandıq aqsaqaldar keñesiniñ törağası), mektep direktorı Wltay Amangeldiqızı Barhinova (qazir Qarasay audanında äkimşilik qızmette) jäne basqa da qwzırlı orındardan kelgen adamdar, sonımen birge, bükil ata-analar men wstazdar, barlıq auıl twrğındarı kuä.
Osı mektepte Berdibek Soqpaqbaevtıñ tuğanına 80 jıl toluın ülken saltanatpen ötkizgenbiz. Oğan Berdibektiñ közin körgen belgili aqın-jazuşılar Qadır Mırza-Äli, Äşirbek Sığay, Kädirbek Segizbaev, Baqqoja Mwqay, Şekerbek Sadıhanov, Temirhan Tebegenov, Asqanbay Erğojaev sekildi qalamgerler jäne Berdibek Soqpaqbaevtıñ jarı, qızı, basqa da tuğan- tuısqandarı, Rayımbek audanınan arnayı delegaciya kelip qatısqan edi.
Jıldar jıljıp ötkende Almatı qalasında jaña audan şañıraq kötergenine oray barlıq mektepti qayta tirkeu jürgiziledi. Sol kezde mektepke klassik jazuşınıñ esimi berilgeni jönindegi qwjat «joq» bolıp şığadı. Mektep aldımen Qaskeleñ audanına, sodan soñ Qarasay audanına, odan keyin Äuezov audanına, keyin Naurızbay audanına auıstı. Osı auısular kezinde qwjat bir qaltarısta qalğan ğoy. Aqiqatına kelgende jauapkerşilikpen izdegen jan bolmağan. Köp wzamay «mektepke Berdibek Soqpaqbaevtıñ atı berilgeni jönindegi şeşim joq eken» degen jeleumen qasietti esim ayaqastınan alınıp tastalğan da, «№188 orta mektep» deline salğan. «B.Soqpaqbaevtıñ atı berilgeni jönindegi şeşim joq eken» degen söz jalğan – 1993 jılı Almatı oblısı äkimdiginiñ 15 qırküyekte şığarğan №135 şeşimi äli öz küşin joyğan joq.
Qazir bwl mektep jaña qwrılğan Naurızbay audanınıñ enşisinde. Mektepte alğaş eki jüzdey ğana oquşı tabaldırıq attasa, qazir mıñnan astam bala oqidı.
1993 jıldan bastap Naurızbay audanı qwrılğanğa deyin Berdibek Soqpaqbaev atındağı orta mektepti bitirgeni jöninde qanşama tülek attestat aldı. Osı jıldar işinde «Berdibek Soqpaqbaev atındağı qazaq orta mektebi» dep mör basılğan qanşama qwjat toltırıldı. Sonıñ bäri zañsız, Berdibek Soqpaqbaevtıñ esiminiñ berilui de dwrıs emes bolıp şığa ma, sonda?
Qazaqtıñ atın älemge tanıtqan klassik jazuşınıñ esimin wrpaq jadınan öşirip almay, qayta onıñ ömiri men şığarmaların nasihattau arqılı jas buın sanasına otanşıldıq ruhtı siñiruge mwrındıq bolıp kele jatqan mektepke Berdibek Soqpaqbaev esimin qaytaruımız kerek. Bwl meniñ ğana sözim emes, bwl mektep wstazdarınıñ da, ata-analarınıñ da, tülekteriniñ de, qazirgi şäkirtteriniñ de tilegi.
R.S. Tipti qinalatın eşteñe joq. Bwrınğı atı «Berdibek Soqpaqbaev atındağı qazaq orta mektebi» edi. Qazirgisi «№188 qazaq orta mektebi» bolıp twr. Osı ekeuin biriktirip «Berdibek Soqpaqbaev atındağı №188 qazaq orta mektebi» dep atasaq boldı emes pe!
Sağatbek Medeubekwlı, Bilim beru isiniñ qwrmetti qızmetkeri
Redakciyadan. «Abay» aqparattıq portalı Berdibek Soqpaqbaev mwrasın üzdiksiz nasihattap kele jatır. Osıdan biraz uaqıt bwrın biz Berdibektiñ eşqanday kitabına enbegen, KSRO-nıñ totalitarlıq jüyesine qarsılıq bildirgen «Ergejeyli eline sayahat» attı hikayatın jariyalağan edik. Mwnan keyin jinaqtarğa enbey jürgen birneşe äñgimesin oqırman nazarına wsındıq. «Balalıq şaqqa sayahat» povesindegi bir keyipkerdi tauıp alıp, sol keyipkerdiñ jazuşı jaylı esteligin de jariyaladıq. Soqpaqbaev romanınıñ cenzurağa tüsken betterin (birinşi silteme, ekinşi silteme) üzbey el nazarına wsınıp kelemiz. Sondıqtan da, bwl mäselege bey-jay qaray almaymız.
Abai.kz